初至鄜州感事
作者：晁說之
朝代：宋

paragraphs: 罪斥云一紀，常亦守官箴。
置身江海畔，放言麋鹿岑。
大吏不呵譴，小吏自堪任。
蝦菜日異饌，著書敵南金。
豈無二三子，善叩響不沈。
更逢四高士，語妙何愔愔。
俯攬塵土影，仰攄冰玉心。
苦辛雖在昔，菑穫實於今。
歸榜不忍速，故廬尚可尋。
金閨朝轇轕，荃壁夢蕭森。
領闊貽爾誚，新貴使我瘖。
饑寒一丈室，奔走九秋砧。
長坂馬難健，敗絮虱易侵。
池西别故舊，税駕雕山陰。
白翟無曩迹，赫連有脱鐔。
幸哉廊廟術，勇不誇縱擒。
誓表前日來，父子恩更深。
戰士老腐粟，癯儒適懦襟。
羊肥卧沙種，酒美西涼斟。
農武自先烈，五律勤窺臨。
禮樂被遠俗，三嘆斥哇淫。
勉旃不再辱，聊爾容華簪。
斂迹有餘愧，難聞弦誦音。
尚喜屋山阿，雙泉如鳴琴。
遠明桑苧翁，品茶疑未諶。
洞中有仙者，得度人駸駸。
長生非敢望，却粒實所欽。
腸空不貯愁，慮絕發奇祲。
何勞東臯計，即日返幽林。
難忘平昔興，一爲梁甫吟。